Oblasć Saratow (rusce Саратовская область/Saratowskaja oblast) je oblasć w europskim dźělu Ruskeje. Leži w stepowej krajinje při delnjej Wolze něhdźe 700 kilometrow juhowuchodnje Moskwy a mjezuje na wuchodźe z Kazachstanom. Jeje zarjadniske sydło a najwjetše město je Saratow z wjace hač 800.000 wobydlerjemi. Dalšej wulkoměsće stej Engels a Balakowo (wobě něhdźe 200.000 wobydlerjow). Na teritoriju dźensnišeje Saratowskeje oblasće bydlachu hač do druheje swětoweje wójny Wolzyny Němcy.